**Chinul meu cu ochi albaștri**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Poezia mea! Fetița mea! Iubită!

Putință iar nu dai să mi te-apropii,

Precum de-un moș cu pleata-ncărunțită

Secunde fug râzând ca-n ploaie stropii.

Ce n-am făcut să fii a mea odată!

Dar rămânea doar chipu-mi să se-oglinde

Și tot alerg ca și Rasul Gamzatov

Ce fericirea nu-și putea a prinde.

Am încercat să te numesc zeiță

Ca dintr-o paricopitată fugă

Să pot a-ți pune mâna pe cosiță,

Dar mi-am stâlcit doar mutra-n buturugă.

Alcătuiam invenții mai șirete

Ca tronuri de mortar pentru o Ană

Ori te momeam frumos spre minarete

Că poate-i deveni mai musulmană.

Dar am rămas cu goana după tine

Și vise să-mi găsesc un plai al păcii,

Mai repetat culeg seara suspine

Din freamătele plângătoarei sălcii.

Mai des mă reîntorc înspre citire

Mirându-mă că furăm împreună

Și îți înalț altar din amintire

Că poate, draga mea, vei fi mai bună.

Gătesc solemn o jertfă de cuvinte

Cu o mireasmă blândă să te-ajungă,

Dar vocea ta s-aude înainte

Și iar mă rup din starea de călugăr.

Așteaptă-mă, te rog, nu am putere,

Hai, liniștiți să fim doar o partidă,

Genunchii mi-s zdreliți de la cădere,

Iar soața mea se umflă ca să râdă.

Adu-ți aminte și despre rușine

Să te oprești și eu să stau din umblet

Fiindcă-mi iese sufletul din mine,

Iar mie-mi scriu că eu compun din suflet!!!

Victor Bragagiu